Fiul unui bărbat de 42 de ani, bulibașa țiganilor din Cârcea, care a fost ucis în luna august în locuința sa din Dolj și alți doi tineri au fost arestați, anchetatorii stabilind că băiatul victimei, în vârstă de 18 ani, ar fi plătit în jur de 50.000 de euro pentru asasinarea tatălui său și a rămâne astfel cu afacerile familiei.

Potrivit purtătorului de cuvânt al Poliției Județene Dolj, Alin Apostol, în 16 august, Ion Toma, în vârstă de 42 de ani, din localitatea Cârcea, a fost ucis în locuința sa, în timp ce dormea.

Oamenii legii au stabilit atunci că o persoană a intrat în locuință și l-a ucis pe bărbat cu un cuțit, după care a fugit.

Ulterior, anchetatorii au descoperit, în urma audierilor, că existase o ceartă între victimă și fiul său de 18 ani și că autorul crimei era un tânăr de 18 ani.

Oamenii legii au făcut, miercuri, cinci percheziții la persoane suspectate că au informații despre crima din 16 august, opt persoane fiind duse la audieri.

„În urma cercetarilor, polițiștii au stabilit ca autorul asasinatului este un tânăr de 18 ani din Cerăt, care a fost determinat de fiul vcitimei, de 18 ani, în schimbul oferirii unei sume de bani. Despre premeditarea faptei și săvârșirea acesteia a avut cunoștiință și un tânăr de 20 de ani, din Craiova, care l-a recomandat pe autor fiului victimei”, a declarat Alin Apostol.

Potrivit anchetatorilor, fiul victimei ar fi pus la cale uciderea tatălui său pentru a prelua afaceriile cu fier vechi ale familiei.

Conform surselor citate, fiul bărbatului a promis autorului crimei aproximativ 50.000 de euro pentru comiterea faptei, bani care însă nu au ajuns la acesta.

Cei trei tineri au fost inițial reținut, apoi arestați preventiv pentru 30 de zile.

Fiul victimei, Adrian Buțu, de 18 ani și autorul crimei, Daniel Burican, de 18 ani, sunt cercetați pentru omor calificat, iar Alexandru Iovan, de 20 de ani – cel care a intermediat legătura dintre cei doi – pentru complicitate la omor.